റേഷന് വ്യാപാരികളോട് ചിറ്റമ്മനയമെന്ന്, ന്യായമായ ആവശ്യങ്ങളോട് പുറം തിരിക്കുന്നതായി ആക്ഷേപം തൃശുര്: വിവിധ ആവശ്യങ്ങളുമായി റേഷന് വ്യാപാരികള് സര്ക്കാരിന് മുന്നില്. കൊവിഡിനെ തുടര്ന്ന് സര്ക്കാര് റേഷന് കാര്ഡുടമകള്ക്ക് നല്കുന്ന കിറ്റിന് കടയുടമകള്ക്ക് നല്കാമെന്ന് പറഞ്ഞിരുന്ന കമ്മീഷന് പത്ത് മാസമായിട്ടും നല്കാത്തതിനെതിരെ പ്രതിഷേധവുമായാണ് റേഷന് വ്യാപാരികള് രംഗത്തെത്തിയിരിക്കുന്നത്. തുടക്കത്തില് കിറ്റില് ഒരു കിലോവിന് 1.80 പൈസ നല്കാമെന്നായിരുന്നു ധാരണയെങ്കിലും പിന്നീട് അത് ഏഴു രൂപയായി നിശ്ചയിക്കുകയായിരുന്നുവെന്ന് വ്യാപാരികള് പറഞ്ഞു. എന്നാല് അത് ആദ്യ മാസം മാത്രമാണ് ലഭിച്ചത്. പിന്നീട് അഞ്ച് രൂപയായി കുറച്ചു. അത് രണ്ടാം മാസം നല്കി. എന്നാല് പിന്നീട് നാളിതുവരെയായിട്ടും കമ്മീഷന് തുക നല്കിയിട്ടില്ലെന്നും റേഷന് ഡീലേഴ്സ് അസോസിയേഷന് ഭാരവാഹികള് പറയുന്നു. കേരളത്തില് ഇതുവരെ വ്യാപാരികളും സെയില്സ്മാന്മാരുമായി 50 പേര് മരിച്ചു. ഇവര്ക്ക് സര്ക്കാരില് നിന്ന് യാതൊരു വിധ സഹായവും ലഭിച്ചിട്ടില്ല. പകര്ച്ചവ്യാധികള് കൂടുതല് വരാന് സാദ്ധ്യതയുള്ളവരായിട്ട് പോലും ആരോഗ്യ ഇന്ഷ്വറന്സ് പരിരക്ഷ പോലും ഇല്ലെന്നും ഇവര് പറയുന്നു. സെര്വര് തകരാര് വ്യാപാരികളെയും കാര്ഡ് ഉടമകളെയും ഏറെ വലയ്ക്കുകയാണ്. കഴിഞ്ഞ മാസം മൂന്നു ദിവസമാണ് പൂര്ണ്ണമായി സര്വര് തകരാര് മൂലം റേഷന് വിതരണം തടസപ്പെട്ടത്. ഒരോ മാസത്തേക്കുമുള്ള റേഷന് സാധനങ്ങള് ഒരുമിച്ചെത്തിക്കുന്നതിനുള്ള സാഹചര്യം സൃഷ്ടിക്കണമെന്നുള്ള ആവശ്യവും ഉയരുന്നുണ്ട്. കേന്ദ്ര സര്ക്കാരിന്റെ അരി കൃത്യമായി നല്കുന്നില്ല കൊവിഡിനെ തുടര്ന്ന് ദുരിതനുഭവിക്കുന്ന മുന്ഗണനാ വിഭാഗത്തില്പ്പെട്ടവര്ക്ക് കേന്ദ്രസര്ക്കാര് നല്കുന്ന സൗജന്യ റേഷന്, റേഷന് കടകളില് എത്തിക്കാന് വൈകുന്നതായി വ്യാപാരികള് ആരോപിച്ചു. ഭൂരിഭാഗം കടകളിലും 25ന് ശേഷം മാത്രമാണ് അരി ലഭിക്കുന്നത്. ഇതുമൂലം പലര്ക്കും ഇത് നഷ്ടമാകുന്നുണ്ട്. എഫ്.സി.ഐ ഗോഡൗണുകളില് വരുന്ന മാസങ്ങളിലേക്ക് വരെയുള്ള റേഷന് സാധനങ്ങള് സ്റ്റോക്കുള്ളപ്പോഴാണ് കടകളില് എത്തിക്കാന് അലംഭാവം കാണിക്കുന്നത്. യഥാര്ത്ഥ അളവില് എന്.എഫ്.എസ്.എ ഗോഡൗണുകളില് നിന്ന് റേഷന് കടകളിലെത്തിക്കുന്നതിന് കൃത്യമായി സാധിക്കുന്നില്ലെന്ന ആക്ഷേപവും ഉയരുന്നുണ്ട്. ഒറ്റ അടവ് രീതി വേണം റേഷന് സാധനങ്ങളുടെ പണമടയ്ക്കുന്ന ഇട്രഷറി സംവിധാനത്തില് ആട്ട, പഞ്ചസാര എന്നിവ കൂടി ഉള്പ്പെടുത്തി ഒറ്റ അടവ് രീതി നടപ്പാക്കണമെന്നാണ് വ്യാപാരികളുടെ ആവശ്യം. നിലവില് ആട്ടയുടെയും പഞ്ചസാരയുടെയും തുക ഫെഡറല് ബാങ്കിലും അരിയുടെ തുക ഇട്രഷറി വഴി ഓണ്ലൈനുമായാണ് അടക്കുന്നത്. റേഷന് വ്യാപാരികളുടെ പ്രശ്നങ്ങള് പരിഹരിക്കുന്നതിന് നിരവധി തവണ ഭക്ഷ്യമന്ത്രിക്ക് നിവേദനം നല്കിയിട്ടും അനുകൂലമായ നടപടികള് ഉണ്ടാകുന്നില്ല. വേതന പാക്കേജ് പുതുക്കണമെന്നാവശ്യവും അംഗീകരിക്കുന്നില്ല. ജോണി നെല്ലൂര്, സംസ്ഥാന പ്രസിഡന്റ് റീട്ടെയില് റേഷന് ഡീലേഴ്സ് അസോ.